
М О Т И В И
към проекта на Наредба за предоставяне на услуги от Агенцията по геодезия, картография и кадастър
1. Причини, които налагат приемането на нормативния акт.
Наредбата за предоставяне на услуги от Агенцията по геодезия, картография и кадастър, се издава на основание чл. 58, ал. 1 от Закона за кадастъра и имотния регистър (ЗКИР). С наредбата се регламентират услугите, предоставяни от кадастралната карта и кадастралните регистри, от Геокартфонда, от Регистъра на правоспособните лица по кадастър и от специализираните карти и регистри по чл. 32, ал. 1 от ЗКИР.
Съгласно §55 от Преходните и заключителни разпоредби към Закона за изменение и допълнение на Закона за кадастъра и имотния регистър (ЗИД ЗКИР), обн. ДВ, бр. 95 от 2025 г., в сила от 09.02.2026 г., в тримесечен срок от обнародването му, министърът на регионалното развитие и благоустройството следва да приведе подзаконовите нормативни актове по неговото прилагане в съответствие с измененията в него.

Промените в глава седма на ЗКИР обосновават въвеждането на нов подход при предоставянето на услуги, а с изменението на чл. 58, ал. 1 от ЗКИР, е разширен предметният обхват на действащия подзаконов нормативен акт – Наредба №РД-02-20-4 от 15.10.2016 г. за предоставяне на услуги от кадастралната карта и кадастралните регистри. Въведените нови правила налагат издаването на нов нормативен акт, с който се регламентират съдържанието, редът и условията, сроковете и видовете услуги, които се предоставят от кадастралната карта и кадастралните регистри, от Геокартфонда, от Регистъра на правоспособните лица по кадастър и от специализираните карти и регистри по чл. 32, ал. 1 от ЗКИР. Съдържанието на новата наредба съответства на разширения с чл. 58, ал. 1 от ЗКИР предметен обхват на подзаконовия нормативен акт. 
2. Цели, които се поставят с приемането на нормативния акт.
С приемането на Наредбата за предоставяне на услуги от Агенцията по геодезия, картография и кадастър се регламентират ред, условия и срок за предоставяне на услуги, с които се цели намаляване на административната тежест за гражданите и бизнеса, а именно:
1. засилва се ролята на електронния документ;

2. определят се услугите, които се предоставят на административните органи, органите на съдебната власт, лицата, осъществяващи публични функции и организациите, предоставящи обществени услуги, като вътрешни електронни административни услуги (ВЕАУ).

С наредбата се урежда и дейността на служителите на общинските администрации и общинските служби по земеделие, както и на правоспособните лица по кадастър, при извършване на административно обслужване на потребителите на кадастрални услуги. С дейността си, оправомощените по закон лица подпомагат службите по геодезия, картография и кадастър при предоставяне на услуги от кадастралната карта и кадастралните регистри. 
С предметния обхват на наредбата се регламентират условията, редът, сроковете и видовете услуги, които се предоставят от Геокартфонд, Регистърът на правоспособните лица и от специализираните карти и регистри по чл. 32, ал. 1 от ЗКИР, които до този момент на са определени в нормативен акт, регламентиращ предоставянето на административни услуги или са били регламентирани частично и/или разпокъсано в други нормативни актове.
Наредбата е структурирана в единадесет глави, една допълнителна разпоредба и четири преходни и заключителни разпоредби.
Глава първа. Общи положения.

В глава първа са регламентирани общите правила, които следва да се прилагат при предоставяне на услуги от кадастралната карта и кадастралните регистри, от Геокартфонда, от Регистъра на правоспособните лица и от специализираните карти и регистри по чл. 32, ал. 1 от ЗКИР. Определени са лицата и начинът на подписване на електронния документ и условията, при които се удостоверява разпечатан електронен документ на хартиен носител. 
Глава втора. Заявяване и получаване на услуги.

В глава втора са въведени разпоредби, които:

· определят общите изисквания за начините, условията и редът за заявяване, изпълнение и получаване на услугите, предоставяни от Агенцията по геодезия, картография и кадастър (АГКК);

· определят изискванията към заявителите при регистрацията им в Кадастралната административна информационна система (КАИС) и за легитимирането им при заявяване на услуги;

· регламентират услугите, които се предоставят като ВЕАУ на административните органи, органите на съдебната власт, лицата, осъществяващи публични функции, и организациите, предоставящи обществени услуги, за изпълнение на правомощията им, определени в закон и тези, които не подлежат на предоставяне като ВЕАУ;
· регламентират изискванията за предоставяне на права на достъп към лицата, на които се предоставят ВЕАУ; 

· определят услугите, които се предоставят само в цифров вид, и формàта, в който се предоставят;

· определят начина на идентифициране на обектите, за които се заявява услуга и изискването за предоставяне на документи и/или данни, ако са необходими за нейното изпълнението;

· регламентират срока за изпълнение на услугите и срока за отстраняване на недостатъци в регистрирано заявление, в случай че такива са установени;

·  въвеждат изискване за заплащане на дължимата държавна такса преди изпълнение на услугата;
· определят изискването за преобразуване в цифров вид на приложени към заявлението документи на хартиен носител;

· посочват данните за заявените услуги, които са достъпни за заявител, който е регистриран в КАИС.

Глава трета. Услуги от кадастралната карта и кадастралните регистри.

В глава трета са регламентирани услугите, които се предоставят от кадастралната карта и кадастралните регистри.

С разпоредбите в тази глава са определени:

· съдържанието на резултата от заявените услуги;

· форматът и срокът за изпълнение на услугите, ако се различават от определените в глава втора;

· специфичните изисквания при заявяване и предоставяне на услугите, за които се изисква наличие на правен интерес;

· специфичните условия, при които се предоставят услугите за отдалечен достъп до данните в кадастъра.   
За услугите „Удостоверение за приемане/неприемане на проект за изменение на кадастралната карта и кадастралните регистри“, „Скица-проект“ и „Схема-проект“ е определен срок за валидност на документа – 6 месеца от издаването им. Удължаване на срока на скицата-проект/схемата-проект се допуска след представяне на документ за неприключена съдебна или административна процедура, в която се използва скицата-проект/схемата – проект.
Глава четвърта. Услуги от Геокартфонд.

В глава четвърта са регламентирани услугите, които се предоставят от Геокартфонда. 
С разпоредбите в тази глава са определени:

· източниците на данни, въз основа на които се предоставят услугите както и възможността за предоставяне на информация относно наличните материали и данни в Геокартфонд;


· съдържанието на резултата от заявените услуги;

-
форматът и срокът за изпълнение на услугите, които се различават от определените в глава втора;

-
специфичните условия, при които се предоставя услугата за отдалечен достъп до геореферирани картни изображения от едромащабната топографска карта.   

Глава пета. Услуги от Регистъра на правоспособните лица по кадастър.

В глава пета са регламентирани услугите, които се предоставят от Регистъра на правоспособните лица по кадастър. Регистърът се създава и поддържа от АГКК. Съдържанието, условията и редът за водене на регистъра, и изискванията към правоспособните лица по кадастър, са уредени в Наредба №3 от 16.02.2001 г. за водене и съхраняване на регистъра на лицата, правоспособни да извършват дейности по кадастъра. 

С разпоредбите в глава пета са определени:
-
специфичните условия, при които се заявяват и предоставят услугите;

· изискуемите документи, придружаващи заявлението за услугата;

· съдържанието на заявлението и резултатът от заявените услуги;

-
формата и срокът за изпълнение на услугите.
Глава шеста. Услуги от специализираните карти и регистри на обектите по чл. 6, ал. 4 и 5 от Закона за устройството на Черноморското крайбрежие.

В глава шеста са регламентирани услугите, които се предоставят от специализираните карти и регистри на обектите по чл. 6, ал. 4 и 5 от Закона за устройството на Черноморското крайбрежие. 

С разпоредбите в тази глава са определени:

-
източниците на данни, въз основа на които се предоставят услугите;


-
съдържанието на резултата от заявените услуги;

-
формàтът и срокът за изпълнение на услугите, които се различават от определените в глава втора;

-
специфичните условия, при които се предоставя услугата за отдалечен достъп до данни във векторен вид за обектите по чл. 6, ал. 4 и 5 от Закона за устройството на Черноморското крайбрежие.   
Глава седма. Административно обслужване от общинските служби по земеделие с кадастрална информация.
В глава седма се съдържат разпоредби, които уреждат условията и реда за предоставяне на кадастралните услуги, посочени в чл. 55б, ал. 2 от ЗКИР, от служители на общинските служби по земеделие, с цел подпомагане на службите по геодезия, картография и кадастър при административно обслужване на гражданите. Регламентирани са специфичните изисквания към заявителите при заявяване на изменение на данни в кадастралния регистър на недвижимите имоти.
Определени са редът и условията за определяне на служителите на общинските служби по земеделие, които да предоставят услуги от кадастралната карта и кадастралните регистри. С разпоредбите в тази глава са въведени правата и задълженията на служителите на общинските служби по земеделие, оправомощени да подпомагат службите по геодезия, картография и кадастър.
С изрична разпоредба е посочен редът, по който ще се извършва контрол от АГКК върху дейността по административно обслужване, осъществявана от оправомощените по закон лица. При установено неизпълнение на задълженията, посочени в наредбата, правомощията им се прекратяват.
Глава осма. Административно обслужване от общинските администрации с кадастрална информация.

В глава осма са регламентирани условията и редът за предоставяне на кадастралните услуги по чл. 55б, ал. 3 от ЗКИР, от служители на общинските администрации, с цел подпомагане на службите по геодезия, картография и кадастър при административно обслужване на гражданите. Регламентирани са специфичните изисквания към заявителите при заявяване на изменение на данни в кадастралния регистър на недвижимите имоти.

Въведени са ред и условия за определяне на служителите на общинските администрации, които да предоставят услуги от кадастралната карта и кадастралните регистри. С разпоредбите в тази глава са въведи правата и задълженията на служителите на общинските администрации, оправомощени да подпомагат службите по геодезия, картография и кадастър.

С изрична разпоредба е регламентиран редът, по който ще се извършва контрол от АГКК върху дейността по административно обслужване, осъществявана от оправомощените по закон лица. При установено неизпълнение на задълженията, посочени в наредбата, правомощията на служителя се прекратяват.
Глава девета. Административно обслужване с кадастрална информация от лицата, придобили правоспособност по кадастър.

В глава девета са уредени условията и редът за предоставяне на кадастралните услуги по чл. 56, ал. 2 и 3 от ЗКИР, от правоспособните лица по кадастър, с цел подпомагане на службите по геодезия, картография и кадастър при административно обслужване на гражданите. 

С разпоредбите в тази глава са определени: редът за подаване на заявление от правоспособно лице по кадастър, което желае да предоставя кадастрални услуги, съдържанието на заявлението, изискванията за осъществяване на дейността.
Регламентиран е редът, по който се предоставя от АГКК правото за извършване на дейността по административно обслужване от правоспособните лица. 

Специфичните изисквания към заявителите при заявяване на изменение на данни в кадастралния регистър на недвижимите имоти са посочени в изрична разпоредба.

Уредени са правата и задълженията на правоспособните лица по кадастър, оправомощени да извършват дейността по административно обслужване. Контролът върху дейността се осъществява от АГКК. Регламентирани са случаите, при които се прекратява дейността на правоспособното лице по административно обслужване.
Глава десета. Такси и заплащане на услугите.

В глава десета се определени услугите, предоставяни от АГКК на потребителите, които се изпълняват без заплащане на държавна такса. 
Регламентирано е, че услугите, за които е определена държавна такса в раздел шести на Тарифа №14 за таксите, които се събират в системата на Министерството на регионалното развитие и благоустройството и от областните управители, могат да бъдат заплатени чрез банков превод по сметка на АГКК, електронно разплащане чрез КАИС, чрез ПОС терминал.

Глава единадесета. Ограничения на достъпа до данни и услуги. Мерки и средства за защита на личните данни при предоставяне на услуги от кадастралната карта и кадастралните регистри.

В глава единадесета са определени правата и задълженията на лицата, които извършват дейността по административно обслужване, относно предоставените им лични данни по повод извършване на дейността или когато личните данни се съдържат в резултатите от изпълнени услуги. Разпоредбите от тази глава създават права и задължения и за лицата и органите, на които се предоставят ВЕАУ. 
В Допълнителната разпоредба е предвиден един параграф, с който са въведени дефиниции за следните използвани понятия и наименования в наредбата: „Кадастрална административна информационна система“, „Електронен път“, „Преписка“, „Профил“,  „Онлайн заявка“ и „Дигитализиран саморъчен подпис“.
В преходни и заключителни разпоредби са предвидени три параграфа.
В §2 се уреждат условията, при които се довършват услугите, които са започнати, но не са довършени до влизане в сила на тази наредба. 
В §3 се съдържа регламент за правното основание за издаване на наредбата – чл. 58, ал. 1 от Закона за кадастъра и имотния регистър. 
С § 4 е посочено, че с тази наредба се отменя и Наредба № РД-02-20-4 от 11 октомври 2016 г. за предоставяне на услуги от кадастралната карта и кадастралните регистри (обн. ДВ, бр. 83 от 21 октомври 2016 г., изм. и доп. ДВ, бр. 88 от 3 ноември 2017 г., изм. ДВ, бр. 8 от 25 януари 2019 г., изм. и доп. ДВ, бр. 86 от 1 ноември 2019 г., изм. ДВ, бр. 6 от 22 януари 2021 г.).
В §5 е посочена точна дата на влизане в сила на наредбата. Това е необходимо, тъй като едновременно с тази наредба трябва да влязат в сила изменения  и допълнения и на други три други подзаконови нормативни акта, които са взаимосвързани. Това са Наредба № РД-02-20-3 от 29.09.2016 г. за структурата и съдържанието на идентификатора на недвижимия имот и на номера на зоната на ограничение в кадастъра, Наредба за изменение и допълнение на Наредба № РД-02-20-5 от 15.12. 2016 г. за съдържанието, създаването и поддържането на кадастралната карта и кадастралните регистри и Постановление на Министерския съвет за изменение и допълнение на Тарифа № 14 за таксите, които се събират в системата на Министерството на регионалното развитие и благоустройството и от областните управители, приета с Постановление № 175 на Министерския съвет от 1998 г.

3. Финансови и други средства, необходими за прилагането на нормативния акт.

За приемането на Наредбата за предоставяне на услуги от Агенцията по геодезия, картография и кадастър не са необходими финансови и други средства. Издаването на наредбата не е обвързано с държавния бюджет. 
4. Очаквани резултати от прилагането на нормативния акт.

С влизане в сила на Наредбата за предоставяне на услуги от Агенцията по геодезия, картография и кадастър се очаква:
1.
Да се утвърди ролята на електронния документ и да се увеличи броят на предоставените електронни документи като ВЕАУ на административните органи, органите на съдебната власт, лицата, осъществяващи публични функции и организациите, предоставящи обществени услуги. Услугите се предоставят като ВЕАУ на посочените лица и органи за изпълнение на правомощията им по закон и с извършването на електронни административни услуги.
2.
Намаляване обема на документите и материалите, предоставяни на хартиен носител, както и на получените в АГКК документи и материали на хартиен носител, прилагани към заявленията за услуги. 

3. Намаляване на административната тежест за гражданите и бизнеса.
4. В срок и качествено предоставяне на най-търсените кадастрални услуги посредством подпомагане на дейността по административно обслужване от оправомощените по закон лица – служители на общинските служби по земеделие, общинските администрации и правоспособните лица по кадастър.

5. Нормативно определени са услугите, предоставяни от Геокартфонд, Регистър на правоспособните лица и от специализираните карти и регистри по чл. 32, ал. 1 от ЗКИР.

5. Съответствие с правото на Европейския съюз.
Проектът на Наредба за предоставяне на услуги от Агенцията по геодезия, картография и кадастър не въвежда изисквания на правото на Европейския съюз.

Предложеният проект на наредба е публикуван на интернет страницата на Министерството на регионалното развитие и благоустройството, Агенцията по геодезия, картография и кадастър и на Портала за обществени консултации, съгласно разпоредбата на чл. 26, ал. 4 от Закона за нормативните актове за срок от 30 дни. 

